Document ID: 32013R0658

KOMMISSIONENS FORORDNING (EU) Nr. 658/2013
af 10. juli 2013
om ændring af bilag II og III til Europa-Parlamentets og Rådets forordning (EF) nr. 1223/2009 om kosmetiske produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1223/2009 af 30. november 2009 om kosmetiske produkter (1), særlig artikel 31, stk. 1, og
ud fra følgende betragtninger:
(1)
Forordning (EF) nr. 1223/2009, der afløser Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler (2), finder anvendelse fra den 11. juli 2013.
(2)
Bilag II og III til direktiv 76/768/EØF er blevet ændret ved Kommissionens gennemførelsesdirektiv 2012/21/EU (3) efter vedtagelsen af nævnte forordning ved at medtage et hårfarvestof i bilag II, 26 hårfarvestoffer i del 1 i bilag III og ved at ændre den højest tilladte koncentration i det færdige kosmetiske middel på to hårfarvestoffer i del 1 i bilag III. Disse ændringer bør nu indføres i forordning (EF) nr. 1223/2009.
(3)
I overensstemmelse med gennemførelsesdirektiv 2012/21/EU skal medlemsstaterne anvende de love, forordninger og administrative bestemmelser, der er udstedt for at efterkomme dette direktiv fra 1. september 2013. Derfor bør nærværende forordning anvendes fra denne dato.
(4)
Forordning (EF) nr. 1223/2009 bør ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Det Stående Udvalg for Kosmetiske Produkter -
VEDTAGET FØLGENDE FORORDNING:
Artikel 1
Bilag II og III til forordning (EF) nr. 1223/2009 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. september 2013.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. juli 2013.

Labels: 3
1